Калісьці Беларусь называлі “краінай замкаў” — тут іх было больш за сто. На жаль, да нашага часу дайшлі адзінкі. Ад многіх засталіся адны руіны. Аднак рамантыка тых часоў з каралеўскімі балямі, рыцарамі і іх дамамі сэрца, здаецца, і зараз вітае ў паветры. Асабліва гэта адчуваецца падчас рыцарскіх фестываляў, якія ладзяць ля тых самых руін або ў іншых знакавых месцах апантаныя роднай гісторыяй і традыцыямі продкаў беларусы. Гэтыя фестывалі быццам падарожжа ў мінулае або віртуальны свет папулярных камп’ютарных гульняў накшталт Knights of the Temple ці Medieval.